Kristin Bakken

Kristin Bakken (født 1959) er en norsk språkhistoriker som jobber innenfor kulturminnevern.

Hun ble cand.philol. i 1987 med nordisk hovedfag. I 1996 tok hun doktorgrad i nordisk språkvitenskap med avhandlingen Leksikalisering av sammensetninger. En studie av leksikaliseringsprosessen belyst ved et gammelnorsk diplommateriale fra 1300-tallet. Universitetsforlaget 1998 . Fra 1988 til 1990 var hun sekretær for Statens navnekonsulenter, deretter ble hun i 1994 selv Statens navnekonsulent for bokmål og hadde stillingen fram til hun begynte i Norsk Ordbok. Hun var også førsteamanuensis ved Universitetet i Oslo.

Bakken var hovedredaktør (med tittel prosjektdirektør) for Norsk Ordbok fra 2002 fram til 2008, da Åse Wetås overtok. Etter tiden i Norsk Ordbok ble hun avdelingsdirektør i Nasjonalbiblioteket fra 2008 til 2012. Der etablerte hun og redigerte skriftserien Nota Bene.

Fra 2012 til 2017 var hun avdelingsdirektør i avdeling for kunnskapsutvikling hos Riksantikvaren. I 2017 ble hun direktør for Norsk institutt for kulturminneforskning. Kristin Bakken sitter i styret til Nynorsk kultursentrum, er medlem av Klagenemnda for stadnamnsaker i Språkrådet, er medlem i fagrådet for språksamlingene ved Universitetet i Bergen og er styremedlem i Forskningsinstituttenes fellesarena (FFA).

 Referanser 

 Kilder 
 Biografi i Helene Urdland Karlsen, Lars S. Vikør og Åse Wetås : Livet er æve og evig er ordet. Norsk Ordbok 1930 – 2016. Samlaget, 2016 

 Eksterne lenker 
 «Kristin Bakken» på allkunne.no

Kategori:Norske leksikografer
Kategori:Personer fra Bamble kommune